แอสเซทพลัสบุกจีนลุ้น9เดือนกำไร9%
หุ้นจีนยังเนื้อหอม บลจ.แอสเซท พลัส ออกกองลงทุน หวังกำไร 9% ภายใน 9 เดือน เลือกหุ้นกลุ่มธนาคาร ประกัน สื่อสาร ค้าปลีก
4 ม.ค. 2556

หุ้นจีนยังเนื้อหอม บลจ.แอสเซท พลัส ออกกองลงทุน หวังกำไร 9% ภายใน 9 เดือน เลือกหุ้นกลุ่มธนาคาร ประกัน สื่อสาร ค้าปลีก
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส กล่าวว่า ในวันที่ 4–15 ม.ค. บริษัทเปิดขายกองทุนเปิดแอสเซท พลัส สตาร์ 4 เน้นลงทุนในหุ้นของประเทศจีนและเอเชีย ที่มีปัจจัยพื้นฐานดีและมีการเติบโตของธุรกิจสูง โดยมีเป้าหมายสร้างผลตอบแทน 9% ภายใน 9 เดือน
ทั้งนี้ กองทุนดังกล่าวจะลงทุนในหุ้นจีนที่จดทะเบียนในดัชนี HSCEI โดยผู้จัดการกองทุนจะเลือกลงทุนในหุ้นกลุ่มอุตสาหกรรมที่มีโอกาสเติบโตได้ดี ได้แก่ ธุรกิจธนาคารพาณิชย์จีนชั้นนำ ซึ่งได้รับผลประโยชน์จากการเติบโตของสินเชื่อ และกิจกรรมทางเศรษฐกิจ 
ธุรกิจประกันชีวิตจีน ที่ได้ประโยชน์จากการยกระดับสวัสดิการภาคบังคับ การเปิดโอกาสการลงทุนที่กว้างขึ้น และการขยายตัวของชุมชนเมือง ทำให้ความต้องการประกันภัยสูงขึ้น 
ธุรกิจสื่อสาร ซึ่งการเติบโตทางเศรษฐกิจและการขยายตัวของตัวเมือง ทำให้ปริมาณการใช้ 3จี สมาร์ตโฟน และอินเทอร์เน็ตเพิ่มสูงขึ้น ทำให้ธุรกิจมีโอกาสเติบโตได้ดี และกลุ่มธุรกิจค้าปลีก ซึ่งได้ประโยชน์จากการฟื้นตัวของเศรษฐกิจ การเติบโตของสังคมเมือง แนวโน้มการพัฒนาชนบทเป็นชุมชนเมือง 
นอกจากนี้ ผู้จัดการกองทุนจะเลือกบริษัทชั้นนำที่มีศักยภาพในการเติบโตสูง และมีมูลค่าที่เหมาะสม
“บริษัทมั่นใจว่าด้วยกลยุทธ์การคัดเลือกตลาดซึ่งเศรษฐกิจฟื้นตัว และมีศักยภาพในการเติบโต การเลือกอุตสาหกรรม และการคัดเลือกหุ้นรายตัว ประกอบกับจังหวะการลงทุนที่ดี จะส่งผลให้ระยะเวลาการลงทุน 9 เดือน เป็นช่วงเวลาที่เหมาะสมในการบริหารกองทุนให้สามารถสร้างผลตอบแทนการลงทุนตามเป้าหมายของกองทุนที่ 9%” นางลดาวรรณ กล่าว
นอกจากนี้ เมื่อวันที่ 2 ม.ค. 2556 กองทุนเปิดแอสเซท พลัส ไพร์ม 2 อายุโครงการ 10 เดือน แต่สามารถสร้างผลตอบแทนได้ตามเป้าหมาย 9% ภายในระยะเวลาประมาณ 4 เดือน นับตั้งแต่จัดตั้งเมื่อเดือน ส.ค. 2555